چمشانک : گُلکارءُ چکنکار
نبشتہ کار: اصغر زہیر
اے کتاب منی مرشد واجہ صباءَ یک انچیں دابےءَ نبشتہ کتگ کہ وانگءِ وھدءَ مردم ءَ ہچ بور نہ کنت.شائریءِ تہرانی پجار،بنداتءُ ہنکینءِ بابتءَ کہ کجام تہر چہ کجاءُ کدی اتکگ.
اے کتاب دو بہرانی تہءَ انت.
اولی گُلکارءُ دومی چکنکار
گلکارءَ ہما تہر ہوار انت کہ ڈنی انتءُ بلوچی لبزانکءَ ہوار کپتگ انت.
اے بہرءَ نہ ایوکءَ تہرانی پجار،بلکن آہانی بنزہ، زمانگ،بندات کار،دروشمءُ بن گپی جہت،
آہانی اسل ہنکینءُ تاریخ،چہ کجاءُ کئے بندات کتگ.اردوءَ چوں اتکگءُ اول بندات کئے کتگ..بلوچیءَ کدی اتکگءُ اول بندات کئے کتگءُ آہانی سوب مندیءُ بے سوبی ءِ سبب…ءُ زلورتءِ وھدءَ درور اوں دئیگ بوتگ انت.
واجہءِ وتی لیکہ ھیالءُ دگہ بازیں….
اے کتاب ایوک ءَ تہری پجارے نہ انت،بلکن ایشیءِ وانگءَ دگہ بازیں زانتءُ سرپدی اوں رس ایت……
دومی بہر بلوچی ءِ وتی تہرانی بابتءَ انت.بَلے اے بہرءَ واجہءَ گیشیں پٹءُ پول یاکہ کار نہ کتگ..بوت کنت کہ گیشیں نکان ءُ سرشون دست نہ کپتگ…
بلئے بلوچی شَیر ءِ سرا واجہ ءَ کمے گپ جتگءُ عطاشادءُ واجہ عبداللہ جان جمالدینی دیم پہ دیم کتگ انت کہ عطاشادءَ گشتگ کہ بلوچی گیدی شائری آزات لچہ ءِ دروشمءَ انت.واجہ ءَ اے گپ رد کتگءُ پدا واجہ جمالدینیءِ گپانی سرشون اوں داتگ.
چوش کہ ڈنی تہرانی سرا گپءُ پجارءُ باوست کتگ ئےِ..ہمے کساسءَ بلوچیءِ وتی تہرانی سرا نہ کتگ ئےِ.اسل گپ ایش انت کہ بلوچاں وتی دپتر وت نہ پہاز اتگ..
چوش کہ بلوچی امبا انت..ما ہمے اش کتگ کہ اے تہر ءِ بن زِہ چہ افریکا ءَ انت..چہ ہمودا اتکگءُ بلوچی ءَ گون کپتگ..بَلے اے بابتءَ واجہءَ ہچ نہ گشتگ.
چوگان کہ بلوچی شائری ءِ یک جوانیں بہرے…اے بابتءَ اوں ہچ مان نیست ئےِ.
اگں دروشمی جہتءَ جتا انت،الم آئیءَ را تہرےءِ رِدءَ آرگ بوت انت.اگں بن گپی ھسابءَ کجام اوں دروشمءَ نبشتہ کنگ بیت ..اے بابتءَ اوں ہچ گندگ نہ بوت.
چوگان زگریانی یک ھاسیں نیکراہی شائری یے کہ ابابتءِ وھدءَ گشگ بیت.
دگہ گپے ایش انت کہ انچو کہ سانیٹ چہ اٹلیءَ بندات بوتگءُ پدا آئیءِ سرا دگہ دگہ ملکاں تجربگ بوتگءُ دگہ دگہ دروشم داتگ.
چوش کہ آئیءِ جندئے بنداتکار پیٹرارک بوتگ..اولی دروشم پیٹرارک سانیٹ انت..دومی شیکسپئیری سانیٹ انتءُ سیمی اسپنسری…
نوں جیڑہ ایش انت کہ ہمے سانیٹءِ ہم پلوئیں تہرے وت بلوچی شائریءَ است انت کہ آئیءَ دستانگ گش انت.
جست ایش انت کہ مئے شائر سانیٹءِ دمبءَ تچگءِ بدلءَ دستانگءِ توکءَ چیا نوکیں تجربہ ءُ تحریک نیار اَنت؟
آئیءَ گوں نوکیں ھیالءِ زیبائیءَ نہ کمااَنت.
منی ایمان انت کہ اگں دستانگءِ سرا نوکیں تجربہ کنگ بہ بیت تہ آ چہ دستونکءَ ہم دیمترءَ روت.بَلے ما کہ مدام درامد پسند بوتگ ایں ءُ انگہ درامد پسند ایں.مئے نوکیں شائر وتی جاہءَ کہنیں شائر اوں بلوچی شائریءِ زگریں تہرءُ دروشماں نہ زان انت..اگں بہ زانت این اش تہ وتی جامگ اش گورا کتگ ات انت.
ما دگرءِ جامگءِ گورا کنگءِ شوقءَ وتی جامگ بیھال کتگ. ڈنی تہرانءَ زرتگءُ آہانءَ دیمروئی داتگ،بَلے وتی جندئے زگریں تہرانی سرا ہچ وڑیں کار نہ کتگ..ہمودا کہ بوتگ انت.ہما جاہءَ اوشتاتگ انت.
جست ایش انت کہ نوکیں دورءِ شائری اے دروشمانی کالباں مان اتک نہ کنت؟
مئےگورا لبزانکءِ ھال اتکگءُ ایش انت کہ نوکیں تجربگءِ گنجاش سک کم انت.انچو کہ ما نگدءُ ایراد سگ اِت نہ کن ایں.ہمے پیمءَ ما وتی تہرانی نوکیں تجربگاں اوں سگ اِت نہ کن ایں.
اگں ڈنی لبزانکانی سرا چمشانک بہ دئیں تہ ہمے گندگ بیت کہ آہاں چنچو دریا گواز کتگءُ کجا سربوتگ انت.
چوش کہ گدار،آزمانک،آزمانکک،انشائیہ،شائریءِ جہتءَ اوں آہاں وڑ وڑءُ نوک نوکیں تجربہءُ تہرءُ دروشم دیما آورتگ انت.
کسہ مئے کرا اوں است انت،بلئے چہ مئے کسہءِ شکم ءَ ہچ درنیاتکگ ، سنٹ انت..
آہانی گدارءُ آزمانک چہ کسہانی درچءُ ریچءَ اتکگ انت،بلئے مئے گدار ءُ آزمانک مئے کسہانی درچ نہ انت..بلکن چہ ڈنءَ اتکگ انت..ہمے پیم ءَ شائری انت..
ما ڈنی تہرانی سرا الکاپیءَ تجربہ کتگ..بلئے وتی چیز انگہ دست نہ جتگ انت کہ بلکن کروج انت.
منی نِزّءَ ماں بلوچی لبزانکءَ اے کتاب ءِ ارزشت سک مزن انت،من دزبندی ناں بلکن کڈن کناں کہ اے کتابءَ نہ ایوکءَ نوکیں نبشتہ کار بلکن کہنیں نبشتہ کار اوں الم بہ وان انت.من چہ ہمے کتابءَ زانتگ کہ دروشمءُ بن گپی تہرانی بستار چے انتءُ آ چوں گشینینگ بنت.
من چہ ہمے کتابءَ زانتگ کہ رم لچہءُ آزات لچہءِ تپاوت چے انت،من چہ ہمے کتابءَ زانتگ کہ چاربندءُ ٹُکر دو جتائیں چیز انت.
اے کتاب شمارا سید ریفرنس کتابجاہءَ دست کپیت.
اصغر زہیر